Мадярска република (1919-1920)

Мадярска Република,  Magyar Köztársaság была куртожиюча часточно непризнана переходна република, котра екзистовала од 8. августа 1919 до конця фебруара 1920. Републику створили по падѣ Мадярской Совѣтской Републикы контрареволучны силы, што жадали одновити монархию и порядок, котрый быв до Астровой револуции.

История
Переворот
6. августа 1919 невелика числом група, котра себе называла Бѣлый Дом, ведена Иштваном Фридрихом обалила социал-демократичный кабинет Жигмонда Пейдла и перебрала владу. Фридрих не таив ся з тым, же хоче обновити монархию,  подтримовав го ерцгерцог Йозеф Август Габсбург, котрого краль Кароль IV. послав еще в октобру 1918 як регента, оправненого сформовати мадярску владу. Румынске войско готово было поддержати хоть якый переворот в мадярской владѣ, бо то давало му оправнѣня зоставати надале в Будапештѣ в статусѣ порядковой силы.Püski L., сс. 8-10. 

Бѣлый терор
Уже од первого декрета (8. август 1919) нова влада называть державу Мадярска република, без означѣня людова. Доба той влады записала ся до истории яко «бѣлый терор». 19. августа 1919 влада прияла (и на другый день опубликовала) декрет о заведжѣню военно-польовых судох, при помочи котрых карали тых, што были звязаны або симпатизовали з бывшов совѣтсков републиков. Тот декрет давав можность военным без суда одстраняти нежаданых особ па мѣсте арешта. Жертвами стали ся десяткы тысяч людей, а коло 100 тысяч скрыли ся до загранича.Исламов Т. М., Пушкаш А. И., Шушарин В. П., сс. 167-170.

17. фебруара 1920 карателѣ одвлекли и забили Бейлу Шомодьи, одповѣдалного редактора новинкы Népszava и новинаря Бейлу Бачова за критику «бѣлого терора», што появляла ся в новинцѣ.

Легитимизация влады
В новембрѣ 1919 до Будапешту пришов Сер Джордж Клерк, англицкый дипломат, з посолством Антанты.Püski L., сс. 13-16.
Владу Иштвана Фридриха як таку, што пришла путьом переворота, Антанта поважовала за нелегитимну, и жадала, жебы во владѣ достали мѣсто и социалисты, ай жебы ся органы влады сформовали тайным голосованьом — лем з таков владов были готовы подписати мирный договор. Мисия Клеркова была успѣшна. 14. новембра 1919 румынскы войска одышли з Будапешту, а 16. новембра зашло мадярске войско под проводом Миклоша Горти. 22. новембра Кароль Гусар (Христианска партия народного единства KNEP) сформовав новый коаличный кабинет, котрый 23. новембра достав меджинародне признаня и з рук Клерка позваня на мирну конференцию до Парижа з такым варунком, же там прийде уже нова влада, котра буде оперта на векшину в парламентѣ, выбраном тайным голосованьом.Révai nagy lexikona. Том 20, сс. 623-624. 

13. новембра 1919 еще кабинетом Фридриха быв приятый выберанковый декрет, котрый одповѣдав найдемократичнѣйшым европскым критериям. Выберанкы одбыли ся 25. януара 1920. Социалисты 15. януара 1920 вышли из коаличного кабинета на знак протеста, же кабинет став на позицию рештаврации монархии, и выголосили бойкот выберанкам. На выберанках Христианска партия народного единства KNEP достала 48% мѣст в парламентѣ, а Партия дробных газдох и земледѣлцьох OKFP — 45,7%. Новый кабинет з таков подпоров парламента фунговав аж до зачатку року 1922. 

Новый кабинет 16. фебруара 1920 обновив в державѣ монархию. А парламент 1. марца 1920 тайным голосованьом 131 голосом из 141 выбрав регентом Миклоша Горти.Исламов Т. М., Пушкаш А. И., Шушарин В. П., с. 176.

Жерела и одказы
 Püski Levente: A Horthy-korszak, 1920-1941. //Magyarország  története.  Főszerkesztő Romsics Ignác. Köt. 18. Kossuth Kiadó, 2010. 
 Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
 Исламов Т. М., Пушкаш А. И., Шушарин В. П. История Венгрии, том третий. АН СССР, Институт славяноведения и балканистики. «Наука», 1972.

 Референции 

Катеґорія:История Мадярщины
Катеґорія:Бывшы штаты
Катеґорія:Штаты і теріторії, котры основаны 1919
Катеґорія:Штаты і теріторії, котры заникли 1920